Z A P I S N I K

10. sjednice VMO Donje Svetice održane  u srijedu, 16.2. 2022. u 18 sati.

 u prostorijama mjesne samouprave Mjesnog odbora Volovčica, Kriška 20.

Prisutni članovi vijeća:

1. Valentina Bedeković

2. Goran Radovanović

3. Davor Nikolić

4. Mirko Tomić

5. Dijana Požgaj

6. Lucija Marić
7. Milena Žganjer

Predsjedava Valentina Bedeković, predsjednica Vijeća

Zapisnik vodi: Valentina Bedeković

Predsjednica konstatira da je nazočno 7 od ukupno 7 članova Vijeća, što znači da Vijeće može pravovaljano odlučivati, te otvara 10. sjednicu Vijeća Mjesnog odbora.

Valentina Bedeković, predsjednica Vijeća Mjesnog odbora Donje Svetice

pozdravlja vijećnike Vijeća Mjesnog odbora Donje Svetice. Zahvaljuje svima na dolasku.

Daje prijedlog zapisnika sa 9. sjednice na razmatranje.
Zapisnik je verificiran.
D N E V N I     R E D:

1. Financijski plan MO Donje Svetice za 2022.,

2. Plan Malih komunalnih akcija MO Donje Svetice za 2022.,

3. Aktualna komunalna problematika,
4. Razno: izvješća, pitanja i prijedlozi.

5. Financijski plan MO Donje Svetice za 2022.
Zaključak prihvaćen jednoglasno.
FINANCIJSKI PLAN

Mjesnog Odbora Donje Svetice
za 2022.

Članak 1.

Financijski plan Mjesnog odbora Donje Svetice za 2022. (dalje u tekstu: Plan) sastoji se od:

PRIHODA:









734.300,00
RASHODA:









734.300,00
	Članak 2.

	Prihodi i rashodi iz članka 1. Plana su:

	

	Šifra
	A) PRIHODI
	IZNOS
(u kunama)

	671
	PRIHODI MJESNOG ODBORA UKUPNO
	734.300,00

	6711
	PRIHODI ZA FINANCIRANJE RASHODA POSLOVANJA
	734.300,00

	

	Šifra
	A) RASHODI
	IZNOS
(u kunama)

	 
	RASHODI MJESNOG ODBORA UKUPNO
	734.300,00

	3232
	USLUGE TEKUĆEG I INVESTICIJSKOG ODRŽAVANJA - PMKA MO
	638.000,00

	 
	ODRŽAVANJE JAVNIH ZELENIH POVRŠINA
	237.000,00

	 
	ODRŽAVANJE NERAZVRSTANIH CESTA
	401.000,00

	3291
	NAKNADE ČLANOVIMA VIJEĆA MJESNOG ODBORA
	90.000,00

	3299
	OSTALI NESPOMENUTI RASHODI POSLOVANJA VIJEĆA MJESNOG ODBORA
	6.300,00


Članak 3.

Naredbodavac za izvršenje Plana je pročelnica  Gradskog ureda za mjesnu samoupravu, civilnu zaštitu i sigurnost.
Članak 4.

Plan će biti objavljen na oglasnoj ploči u sjedištu Mjesnog odbora.

6. Plan Malih komunalnih akcija MO Donje Svetice za 2022.,

Želimo da se provjere podaci o točnosti izračuna veličine površina za čije održavanje plaćamo tvrtkama Holdinga.
Zaključak prihvaćen jednoglasno.
Plan malih komunalnih akcija

Mjesnog odbora Donje Svetice u 2022.


1. Ovim se planom, u skladu s planiranim sredstvima i izvorima financiranja, određuju poslovi i radovi održavanja komunalne infrastrukture na području Mjesnog odbora Donje Svetice (u daljnjem tekstu: Mjesni odbor), a kojima se osigurava obavljanje komunalnih djelatnosti:


- održavanja javnih zelenih površina i


- redovitog održavanja nerazvrstanih cesta.


2. Plan je izrađen u skladu s planiranim prihodima i primicima te utvrđenim rashodima i izdacima u Proračunu Grada Zagreba za 2022. i Financijskom planu Mjesnog odbora za 2022., a na temelju godišnjih operativnih planova i programa nositelja komunalnih djelatnosti u Gradu Zagrebu, za koje se dio sredstava osigurava u ovom planu.


3. Planirana sredstva za financiranje ovog plana u iznosu od ukupno 638.000,00 kuna raspoređuju se za obavljanje poslova i radova održavanja na području Mjesnog odbora prema sljedećim djelatnostima i nositeljima provedbe Plana:

	Redni broj
	Vrsta komunalne djelatnosti
	Nositelj provedbe
	Iznos sredstava

	3.1.
	održavanje javnih zelenih površina
	Zagrebački holding d.o.o., 
Podružnica Zrinjevac
	237.000,00

	3.2.
	redovito održavanje nerazvrstanih cesta
	Zagrebački holding d.o.o., 
Podružnica Zagrebačke ceste
	401.000,00

	Ukupno
	638.000,00



4. Održavanje javnih zelenih površina u ovom planu obuhvaća održavanje gradskih parkova i ostalih ozelenjenih površina, pod kojim se podrazumijevaju svi radovi njege krajobraza radi održavanja optimalnog rasta i razvoja u urbanim uvjetima poput radova čišćenja, košnje travnjaka, sakupljanja biološkog i ostalog otpada, djelomične i potpune obnove devastiranih travnjaka, njege drveća u drvoredima, na pojedinačnim stablima i na skupinama stabala, njege ukrasnog grmlja (pojedinačnog, u sklopu, podrasta i živice), uspostave i njege sezonskih i trajnih cvjetnjaka, održavanje popločenih i sipinjenih površina, ispitivanje sigurnosti i funkcionalnosti i održavanje opreme na dječjim igralištima, fitosanitetska zaštita, zbrinjavanje biološkog otpada i proizvodnja komposta i biljnog materijala za potrebe održavanja, deponiranje sakupljenog otpada, zaštitu uređenih javnih ozelenjenih površina kao i održavanje elemenata zaštite, hitne intervencije na bilju uzrokovane prometnim ili vremenskim nepogodama i ostali stručni poslovi potrebni za održavanje parkovnih i ostalih uređenih zelenih površina.


Ovaj plan odnosi se na poslove održavanja 76.406 m² uređenih javnih zelenih površina na području Mjesnog odbora.


5. Održavanje nerazvrstanih cesta u ovom planu obuhvaća redovno održavanje nerazvrstanih cesta, i to:


5.1. redovito ljetno održavanje, koje obuhvaća skup mjera kojima se otklanjaju nedostaci, zamjenjuju i obnavljaju dotrajali elementi i osigurava tehnička ispravnost nerazvrstanih cesta i cestovnih objekata za sigurno odvijanje prometa na njima. U sklopu redovnog ljetnog održavanja obavlja se ophodnja nerazvrstanih cesta, asfaltiranjem se otklanjaju ulegnuća i udarne jame, održava se semaforski sustav, obnavlja se horizontalna i vertikalna signalizacija, čiste se otvoreni jarci uz ceste, dosipavaju se makadamski putovi i slično.


5.2. redovito održavanje u zimskim uvjetima, kojim se osigurava prohodnost cesta i odvijanje prometa po njima u vrijeme padanja snijega i stvaranja poledice. Radovi redovitog održavanja u zimskim uvjetima uključuju uređenje i održavanje baza zimske službe, pripravnost ekipa, rad ekipa, nabavu posipnih materijala, detaljno čišćenje i odvoz snijega i ostale radove (sustav za rano otkrivanje i dojavu poledice, obilježavanje koljem, izrada mješavine i rasoline, mobilne, radio i telefonske veze i rad nadzornog centra za praćenje izvršenja zadataka).


5.3. asfalterski program, koji  obuhvaća uklanjanje dotrajalog asfaltnog zastora kolnika na nerazvrstanim cestama, prilagođavanje po visini poklopaca komunalnih instalacija i sanaciju podloge na pojedinim slabim mjestima ako se uoče nakon uklanjanja asfalta i presvlačenje novim asfaltom u punoj širini kolnika. Asfalterskim programom se produžuje eksploatacijski vijek prometnica u prosjeku za deset godina i omogućava viša razina uslužnosti korisnicima, a primjenjuje se na nerazvrstanim cestama gdje je kolnička konstrukcija (podloga) u relativno dobrom stanju dok se na površini asfalta nalazi veći broj oštećenja kao što su mrežaste pukotine i prijekopi.


Ovaj plan odnosi se na poslove redovnog održavanja 66.757 m² nerazvrstanih cesta na području Mjesnog odbora.


Ukupna planirana sredstva za redovito održavanje nerazvrstanih cesta na području Mjesnog odbora raspoređuju se na sljedeći način:


- 70 % ili 280.700,00 kuna za asfalterski program i


- 30 % ili 120.300,00 kuna za ostale poslove redovnog održavanja.


6. Mjesni odbor, prema ovom planu, brinut će o redovitom održavanju nerazvrstanih cesta i javnih zelenih površina u stanju funkcionalne sposobnosti, sukladno ostvarenim prihodima za financiranje obavljanja komunalnih djelatnosti i održavanja komunalne infrastrukture.


7. Upravna tijela Grada Zagreba, u nadležnosti kojih su djelatnosti komunalnog gospodarstva i prometa, sudjelovat će u provedbi ovog plana radi osiguravanja kvalitetnog obavljanja poslova održavanja komunalne infrastrukture i osiguravanja obavljanja komunalnih djelatnosti na načelima javne službe, neprofitnosti i kontinuiteta.


8. Sredstva za provedbu ovog plana osiguravat će Gradski ured za mjesnu samoupravu, civilnu zaštitu i sigurnost za namjene određene Proračunom Grada Zagreba za 2022. i ovim planom, a prema načelima štednje i racionalnog korištenja sredstava.


9. Ovaj plan bit će objavljen u Službenom glasniku Grada Zagreba kao sastavni dio Plana komunalnih aktivnosti Gradske četvrti Peščenica - Žitnjak u 2022.

7. Aktualna komunalna problematika,

3.1. uklanjanje telefonske govornice na ulici DS, s lijeve strane u smjeru juga, na raskrižju s Vukovarskom.

Zaključak prihvaćen jednoglasno.
3.2 Molimo da se razmotri potreba za iscrtavanje zebre preko puta Kauflanda, na raskrižju ulice Donje Svetice i Vugrovečke.
Zaključak prihvaćen.
3.3. razmatranje prometnog elaborata i traženje dodavanja i označavanja parkinga: 
- U ulicama, gdje ljudi ionako parkiraju-učiniti ulice jednosmjernima, označiti parking i zatim ga naplaćivati.

- Uz ulicu DS, nakon Konzuma na Vukovarskoj, na mjestima gdje sad parkiraju ljudi iz Prosikita, Senatora i dr.
Zaključak prihvaćen jednoglasno.

8. Razno: izvješća, pitanja i prijedlozi.

Prijedlozi vijećnika Davora Nikolića.
4.1. Zaključak:

Mjesni odbor Donje Svetice smatra da je najvrijedniji resurs na području MO DS, prostor koji je trenutačno igralište HAŠK-a, te smo mišljenja da bi ga trebalo otvoriti građanima.

MO DS smatra da nogometnom stadionu nije mjesto u stambenom kvartu, koji je de facto dio središta grada, nego predlaže da se igralište HAŠK-a izmjesti na pogodno mjesto u Kampus Borongaj, gdje za njega ima dovoljno prostora. 

Na taj način oslobođeni prostor bi se mogao pretvoriti u park, sa raznim sadržajima (košarkaški teren, stolovi za stolni tenis, boćalište, staze za šetnju sa postavljenim klupama i pogodnom javnom rasvjetom, itd), te bi se naj ta način podigla kvaliteta života građana.

S obzirom da koncesionar za koristenje tog prostora ima ugovor s gradom, molimo VGČ Pešćenica, da o tome obavijesti nadležne u Gradu Zagrebu, jer ugovor koji koncesionar ima ističe 20.10.2022. 

4.2. Zaključak:

Mjesni odbor smatra da bi u ulici Donje Svetice (neposredno uz tribine HAŠK-a, kod garaža, u blizini trafo stanice) bilo potrebno postaviti dvije svjetiljke ulične rasvjete. Nestankom dnevnog svjetla, taj je prostor mračan, i neugodan za građane.

4.3. Zaključak:

Mjesni odbor Donje Svetice je suglasan sa preloženom izmjenom prostora između Planinske ulice i Branimirove ulice (prostor Kremike), uz prihvaćanje primjedbi koje su iznesene na koordinaciji za prostorno uređenje. 

Industrija, pogotovo kemijska, koja je povijesno nastala na tom mjestu, tu više ne spada, i smatramo dobrim njeno izmještanje u industrijsku zonu izvan grada. 

4.4. Zaključak:

Mjesni odbor smatra da bi na području mjesnog odbora Donje Svetice bilo nužno povećati broj parkirnih mjesta, na za to pogodnim površinama. Razlog ovog zaključka je želja MO DS za uvođenje reda u parkiranje, te bi se nakon povećanja broja parkirnih mjesta mogli nesavjesni građani u početku obavještavati da ne parkiraju nepropisno, a nakon izvjesnog vremena moglo bi se početi s kažnjavanjem tog, po mišljenju MO DS malog broja nesavjesnih vozača, a koji stvaraju ružnu sliku negradskog ponašanja. 

S obzirom da postoje četiri načina povećanja broja parkirnih mjesta (izgradnja višekatnica koje bi služile za parkiranja, podzemne garaže, pretvaranje većih slobodnih površina u parkirališta, te postavljanje montažnih parkirališta na jednu etažu), MO DS smatra da je najjeftiniji način postavljanje montažnih parkirališta na jednu etažu. Po rješavanju, na neki drugi i bolji način problema parkiranja, takva montažna parkirališta se mogu demontirati i osloboditi takve prostore.

Primjer je zapušteno zemljište uz HAŠK, kod udruge Romska noć, koje je obraslo šikarom, te ograđeno žičanom ogradom koja je u vrlo lošem stanju. Zemljište je u vlasništvu Prvostolnog Kaptola, a MO DS smatra da vlasnici ne bi imali ništa protiv privremenog korištenja tog prostora, na dobrobit građana.

Primjera nepropisnog parkiranja imamo na području cijelog MO, a posebno je opterećena Ščitarjevska ulica, gdje je cjelokupna pješačka staza zauzeta automobilima, dok se pješaci kreću cestom, što je opasno i neprihvatljivo.

4.5. Zaključak:

Mjesni odbor Donje Svetice pozdravlja pokretanje radova oko nove regulacije prometa na raskrižju Planinske i Donjih Svetica.

4.6. Zaključak:

Mjesni odbor Donje Svetice pozdravlja novi način gospodarenja otpadom, micanje raznih spremnika sa javnih površina, te uvođenje ukopanih ili poluukopanih spremnika.  

4.7. Zaključak:

Mjesni odbor Donje Svetice se priključuje inicijativi oko uređenja tržnice Volovčica, kao mjestu druženja građana, uz razne sadržaje, kao što su prostori za OPG, kvalitetna i priuštiva hrana, ugostiteljski objekti, itd. 

4.8. Zaključak:

Mjesni odbor Donje Svetice pokreće raspravu o uređenju zelenog koridora od Ulice grada Vukovara i Planinske ulice (prostor stare pruge), koji je vrlo vrijedan prostor koji bi mogao poslužiti kao šetalište, sa biciklističkim stazama, dječjim igralištem, te raznim spravama za ulično vježbanje, uz pogodnu javnu rasvjetu. 

U sklopu tog uređenja postavile bi se i pješačke staze za stanare u ulici Charlesa Darwina, koji bi njima dolazili do Konzuma, i dalje. Trenutna situacija je da građani koriste zemljane staze koje su počesto blatne, i kroz šikaru, ili moraju ići zaobilazno na Heinzelovu ulicu, njome do ulice grada Vukovara, te jednu tramvajsku stanicu do Konzuma.

4.9. Zaključak:
Mjesni odbor Donje Svetice predlaže uklanjanje žičane ograde, kojoj se na vrhu nalazi bodljikava žica, uz pješačku stazu od Ministarstva obrazovanja do Kauflanda, te krčenje bilja koje je uraslo u tu ogradu. 

Svi zaključci se prihvaćaju
9. Gost: predsjednik HAŠK-a., g. Vinko Barišić

S g. Barišićem smo razgovarali o tome kako bi HAŠK mogao omogućiti stanovnicima MO da više koriste terene i gospodin Barišić je rekao da se svatko može najaviti i uz plaćanje koristiti terene, kada su slobodni. Jedini način da se tereni koriste besplatno su tako da GČ plati termine umjesto građana.

Pitanja s HAŠK-om koja nas trenutno muče su puno otpada od materijala na pomoćnom terenu, pored koje su staze pored vrtića Cvrčak i škole FKF. G. Barišić je rekao da se slaže i da će to čistiti redovitije, iako kaže da taj materijal nije opasan za zdravlje, ali izgleda ružno i raznosi se posvuda.

Također, muče nas šiljci na ogradi uz školu i vrtić, koji su opasni jer djeca navodno preskaču ogradu. G. Barišić kaže da je to potrebno zbog toga što imaju problema s upadanjem na teren. Postoje i rupe u ogradi kroz koje klinci navodno ulaze unutra i rade štetu, zbog čega oni zovu policiju. Nemaju čuvarsku službu ni nadzorne kamere.

Usmjerenost reflektora je također loša i previše osvjetljavaju okolni prostor umjesto terena, g. Barišić je rekao da će to preispitati.

Problematična je također i ograda sa strane Hrebinečke ulice, tj. Kapija koja je većinu vremena zaključana i sprečava promet kroz javnu ulicu, što pričinjava problem stanovnicima te ulice. G. Barišić je rekao da će pokušati držati ta vrata otvorenima što češće, međutim, iz nekog razloga njima nastaje prometni problem kad su vrata otvorena. To baš nisam najbolje shvatila.

Osim ovoga, razgovarali smo o mogućnostima da HAŠK, ukoliko nastavi dobivati koncesiju za prostor, vrati neko od igrališta, košarkaško, boćalište ili stolova za stolni tenis ili drži terene otvorenima, rekao je da to nikako nije u njihovom interesu i da im takvi uvjeti koncesije ne bi odgovarali.

Rekao je također da su oni puno uložili puno svog privatnog novca u terene i tribine i da im nije u interesu da ne dobiju koncesiju te će je svakako ponovno tražiti.

Mi u to odobravanje buduće koncesije niti njezine uvjete s njim nismo puno ulazili, pošto je ugovor sklopljen s Gradom, te mjesna samouprava nema izravan utjecaj na to, pa nismo htjeli davati nikakvo mišljenje osim toga da mi poštujemo njihove interese, uspjehe kluba i nogometnu školu, međutim da je naš interes ipak primarno da naš i susjedni mjesni odbori imaju sportske terene za rekreaciju.

Pitali smo i bi li netko iz MO ili GČ mogao biti u upravnom vijeću i rekao je da se možemo kandidirati, kandidate odabire vijeće u kojem su uglavnom roditelji djece koja treniraju. Međutim, ne znam koliko bi jedan član upravnog vijeća činio razliku.

Zaključci:
5.1. VMO Donje Svetice traži od HAŠK-a uklanjenj otpada od materijala na pomoćnom terenu, pored koje su staze pored vrtića Cvrčak i škole FKF.
5.2. Provjeriti usmjerenost reflektora, jer previše osvjetljavaju okolni prostor umjesto terena.
5.3. Riješiti problem i ograde sa strane Hrebinečke ulice, tj. kapija koja je većinu vremena zaključana i sprečava promet kroz javnu ulicu, što pričinjava problem stanovnicima te ulice.

5.4. Ponavljamo zaključak o potrebi uklanjanja šiljaka na ogradi uz školu i vrtić, koji su opasni.

5.5. Dugoročno,  naš prijedlog je da se ovaj prostor, prestankom koncesije, pretvori u multifunkcionalni prostor, na kojem se mogu postaviti i košarkaško i rukometno igralište, prostor za tenis i stolni tenis, mali nogomet, sprave za vježbanje na otvorenom, a dio pretvoriti u park, sadnjom drveća, izgradnjom šetališta, postavljanjem klupa, javne rasvjete, fontane…

Na taj način bi se prostor zaista otvorio građanima MO DS i šire, znatno im povećao kvalitetu života, i ispunio raznolike interese svih građana. 

Što se tiče kluba  HAŠK, u njemu trenira 350 djece i nogometna škola ima dobar ugled u zajednici, te mi nemamo ništa protiv da Grad pomogne da se oni negdje presele, a za to predlažemo kampus Borongaj.
Sjednica je završila u 20:30.
KLASA:024-08/22-03/344
URBROJ:251-13-11-11-22-2
Zagreb, 13. veljače  2022.
Predsjednica Vijeća Mjesnog odbora

Donje Svetice

           Valentina Bedeković, v.r. 
